Христо Смирненски
Защо, дете?

chitanka.info

Когато зимата запее

плачевната си ледна песен,

когато зимен лъх повее

и потъмнее свод небесен —

душата ми печал обвие

и в нея зима зацари,

сърцето се тогава свие,

то сякаш чува вик: замри!

Но мине зима белодреха,

настъпва пролетта цветуща,

но няма пак за мен утеха,

скръбта, дете, не ме напуща!

Скръбта ми, девке златокоса,

ти само можеш изличи!

Ти знаеш туй! Но пак защо са

тъй ледни твоите очи?

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.